Grupa “Ogas” publicej Ludzys apleicīnē pīraksteitys Leldīnis dzīsmis videoklipu
Rokstu sagataveja: portals lakuga.lv
Leldīnis reitā etnoprīcys grupa “Ogas” (latgaliski byutu “Ūgys”) publiciejuse Leldīnei veļteitu videoklipu dzīsmei “Kū as devu šyupeļame”, viestej informaceja grupys profilā socialajā teiklā Facebook. Dzīsme originali pīraksteita Ludzys apleicīnē.
Dzīsme “Kū as devu šyupeļame” ir Sofijis Mikažānys i Jūļys Vasilānys 1940. godā Ludzys pusē Zviergzdinē Emiļa Melngaiļa pīraksteituo melodeja grupys “Ogas” aranžejā. Dzīsmi īdzīduojušys grupys dalineicys Diāna Logina i Ilze Jurjāne, kurys obejis īt nu Latgolys, kūklis īspieļuojušys Igeta Uozuoliņa i Dace Melbārde, bet akordeonu Marita Karpa. Dzīsmis video taisejs Ēriks Upenieks, bet videoklipā pīsadola ari studejis “Tev un man” audziekni Eva Kukaine i Luiss Uplejs, grupys “Stiprās sievas” dalineica Baiba Eiduka-Skuja, horeografs Agris Danilevičs i juo meita Emīlija Danileviča.
Etnoprīcys grupa “Ogas” ir ansamblis, kura repertuarā ir latvīšu tautysdzīsmis, tautā īmeiļuotys melodejis i daņči. Grupys dalinīki spielej dažaidus instrumentus, dzīž i ari sovuos uzastuošonuos īsaista publiku. Grupā dorbojās Diāna Logina (bolss, cymbala, akordeons, bubyns, īru stabule), Ilze Jurjāne (bolss, vejūle), Igeta Uozuoliņa (bolss, kūkle), Kristaps Karps (perkusejis, bungys), Domeniks Janaitis (bass), Marita Karpa (akordeons), Agnese Lukjanova (bolss, kulinis, flauta, īru stabule, mandolina) i Krišjānis Gaikis (bass).
ltg_Latn ltg_Latn ltg_Latn ltg_Latn ltg_Latn